Geimveruleikritið 21:07 frumsýnt í Frystiklefanum í kvöld Í kvöld klukkan 20 verður leikritið 21:07 frumsýnt í Frystiklefanum í Rifi . Leikritið er samstarfsverkefni þeirra Kára Viðarssonar og Víkings Kristjánssonar en það fjallar um lendingu geimvera á Snæfellsjökli þann 5. nóvember 1993 og er því að hluta sannsöguleg . Atburðinn vakti mikla athygli á sínum tíma og hafði töluverð áhrif landsmenn eins og kynnast má í leikritinu . Kári fór í mikla heimildavinnu við undirbúning sýningarinnar og hlýddi á fjölda frásagna fólks sem upplifði atburðinn og notar hann heimildirnar sem efnivið . Sýningin , 21.07 , sem gerist á rauntíma , fjallar um tímann í aðdraganda lendingarinnar og bregða Kári og Víkingur , sem báðir verða á sviðinu , sér í líki margra persóna sem komu við sögu . Sumar þeirra eru enn búsettar á svæðinu við Snæfellsjökul . „ Vonandi fjölmennir fólk bara og verði húsfyllir á þessum fáu sýningum . Þetta lofar mjög góðu og verður mjög fyndið og skemmtilegt ferðalag , “ segja þeir Kári og Víkingur um sýninguna . Generalprufa fór fram í gærkvöld og þótti takast vel að sögn Alfons Finnssonar fréttaritara Skessuhorns í Snæfellsbæ . Því er allt orðið klárt fyrir frumsýningu kvöldsins . Aðrar sýningar á verkinu eru sem hér segir : föstudagurinn 28. júní , laugardagurinn 29. júní , föstudagurinn 5. júlí og laugardagurinn 6. júlí . Allar sýningar hefjast kl. 20 . Miðasala fer fram í síma 865-9432 , á netfanginu frystiklefinn@gmail.com og á midi.is .